b'\n_START_ARTICLE_\nHistorisk poetik\n_START_PARAGRAPH_\nHistorisk poetik er en analytisk tilgang inden for filmvidenskaben, som David Bordwell lancerede i sin bog Making Meaning fra 1989. If\xc3\xb8lge tv-serieforskeren Michael Z. Newman er poetik i denne forstand en tilgang, der studerer selve teksten og s\xc3\xa5ledes ikke forholder sig til tekstens ophav, modtagelse eller kulturelle betydning. En poetologisk analyse kan derfor ses som et logisk f\xc3\xb8rste skridt (dog ikke udtrykkeligt et sidste skridt) for at forst\xc3\xa5, hvordan en film eller tv-serie fungerer. En historisk poetik unders\xc3\xb8ger alts\xc3\xa5, hvordan film er fortalt.\n_START_SECTION_\nOversigt\n_START_PARAGRAPH_\nBordwell er grundl\xc3\xa6ggende imod \xe2\x80\x9dteori-drevne\xe2\x80\x9d analytiske tilgange til film. Hans udformning af den historiske poetik skal forst\xc3\xa5s i denne sammenh\xc3\xa6ng. Bordwell argumenterer for, at unders\xc3\xb8gelser af hvordan tekster fungerer falder inden for kategorien \xe2\x80\x9dpoetik.\xe2\x80\x9d Henry Jenkins nuancerer debatten ved at skelne mellem deskriptiv poetik og normativ poetik. Den f\xc3\xb8rste kategori, som er den, som Bordwell er fortaler for, unders\xc3\xb8ger hvordan film kunstv\xc3\xa6rker fungerer som film. Normativ poetik besk\xc3\xa6ftiger sig derimod med evalueringer, af hvad der b\xc3\xb8r anses for at v\xc3\xa6re god (film)kunst. Det kan fx v\xc3\xa6re diskussioner om brugen af voice over i film. Som n\xc3\xa6vnt er Bordwell fortaler for den mere deskriptive unders\xc3\xb8gelse, hvorimod Lars von Trier og Thomas Vinterbergs Dogme 95-manifest er en normativ poetik. Det er et kunstnerisk hensigtserkl\xc3\xa6ring og ikke en systematisk udforskning af film._NEWLINE_Bordwells unders\xc3\xb8gelse af de stilistiske \xc3\xa6ndringer i Hollywood-film har p\xc3\xa5vist fire specifikke \xc3\xa6ndringer: (1) hurtigere klipning i film, hvilket vil sige, at den gennemsnitlige indstilling varer kortere tid i dag end tidligere i filmhistorien.  (2) En mere udbredt brug af meget korte eller meget lange linser. (3) Et st\xc3\xb8rre forbrug af close-up indstillinger samt (4) mere kamerabev\xc3\xa6gelse._NEWLINE_Historisk poetik og neoformalisme er en del af den tilgang i filmvidenskab, der kalder sig selv \xe2\x80\x9dpostteoretisk.\xe2\x80\x9d Bordwell har gentagne gange argumenteret for, at nogle tilgange \xe2\x80\x93 dem med udgangspunkt i meget abstrakt "Teori" - ikke studerer film som s\xc3\xa5dan, men i stedet bruger film til at bekr\xc3\xa6fte visse teoretiske pointer. Han og No\xc3\xabl Carroll skriver om s\xc3\xa5kaldt "S.L.A.B.\xe2\x80\x9d teori, der henviser til teoretikerne Saussure, Lacan, Althusser og Barthes. Historisk poetik anses for at v\xc3\xa6re relateret til kognitiv filmteori.'